Sputnik апроект "Аpsny-Star" аинформациатә партниорны иазыҟалоит
18:15 07.12.2022 (ирҿыцуп: 18:22 07.12.2022)
Апроект "Аpsny-Star" хықәкыс иамоуп аԥсуа естрада аҿиара аҭара, аҟыбаҩ змоу аҿар ралԥшаара, аԥсуа ашәа аларҵәара.
АҞӘА, ԥхынҷкәын 7 – Sputnik, Сариа Кәарацхьелиаԥҳа. Sputnik апроект "Аpsny-Star" информациатә партниорны иазыҟалоит.
Sputnik Аԥсны апресс-центр анапхгаҩы Инал Лазба иажәақәа рыла ари жәашықәса раԥхьагьы ажәлар бзиа еицырбаз проектуп.
"Апроект алҵшәақәа иахьа иаабартә ҳаҟоуп. Иара алахәылацәа жәпаҩык аԥсуа естрада аҟны еиԥш жәларбжьаратәи аҩаӡара змоу асценақәа рҿгьы иқәгылоит. "Аpsny-Star" раԥхьа иргыланы аҟыбаҩ змоу аҿар ирыцхыраагоуп. Апроект аԥсуа ашәа азхьаԥшра анаҭоит. Амаҵзура Sputnik азы ари аҵак ду амоуп, избанзар ҳхаҭақәагьы арадиои ажәабжьқәеи аԥсуа редакциа азҿлымҳара аҳҭоит", - ҳәа иҳәеит Лазба.
Sputnik аҟны иубарҭоуп аҳасабырбатә концертқәа реиԥш ишиашоу ицо аефирқәеи аҟазаратә-классқәеи.
Апроект "Аԥсны-Star" жәашықәса рышьҭахь ихынҳәит. Иара хықәкыс иамоуп аԥсуа естрада аҿиара аҭара, аҟыбаҩ змоу аҿар ралԥшаара, аԥсуа ашәа аларҵәара.
Уаанӡеиԥш апроект ԥшь-сезонкны иеихшахоит, аиааира згаз аԥхьахә ҳасабла Гнесинаа рыхьӡ зху амузыкатә академиа аҿы хәыдаԥсада аҵараз аквота иоуеит.
Уи адагьы амузыкатә проект алахәылацәа рзы Аԥсни анҭыҵи рҟынтәи аҟазауаа аҟазаратә классқәа мҩаԥыргалоит. Уи асоциалтә ҳақәа рыла иддырбалоит.
"Апсны-Star" ахь алԥшаарақәа мҩаԥысуеит ԥхынҷкәын 15 рзы Аԥснытәи аҳәынҭқарратә филармониаҿ. Иалахәхар зҭаху қәрала 16 шықәса иреиҵамзароуп, ашәак рҳәароуп. Заанаҵтәи арзаҳалнашьҭра аҭахым. Еиҳа инарҭбаау аинформациа асоциалтә ҳақәа рыла еилышәкаар шәылшоит.
"Аԥсны-Star" аԥхьатәи аконцерт мҩаԥгахоит 2023 шықәса жәабранмзазы.